Mandarin Oriental Shop ร้านขนม เค้กและชาในโรงแรม Mandarin Oriental โรงแรม 5 ดาวสัญชาติฮ่องกงที่ตอนนี้มี chain อยู่มากมายหลายประเทศด้วยกัน ร้าน Mandarin Oriental Shop นอกจากจะหาทานได้ที่โรงแรมแล้วทางร้านยังออกมาเปิดสาขาตามห้างหรูๆดังๆในกรุงเทพมากมาย วันนี้ผมมีโอกาสได้มาลองทานที่สาขา Gaysorn Plaza แล้วต้องบอกว่าประทับใจในส่วนของบรรยากาศที่เรียบหรูมากครับ วันนี้มาทานช่วงบ่ายๆเลยไม่พลาดที่จะสั่งเมนูดังอย่าง Afternoon Tea มาลอง เมนูนี้มีต้นตำรับมาจากประเทศอังกฤษที่ชาวอังกฤษชอบทานกันในช่วงบ่ายๆพร้อมกับการสังสรรพูดคุย รสชาติของ Afternoon Tea Set ของทางร้านถือว่าพอใช้ได้ครับ บางเมนูอร่อยมาก บางเมนูยังไม่ค่อยโดนเท่าไรปะปนกันไปครับ ที่ชอบที่สุดคงเป็นชาที่มีให้เลือกหลายรสชาติและหอมอร่อยทุกรสชาติเลยก็ว่าได้ครับ

[การเดินทาง]
ร้านนี้ตั้งอยู่ที่ชั้น G ของห้าง Gaysorn Plaza ครับ ตัวร้านเป็นคีออสค่อนข้างใหญ่ตั้งอยู่ตรงกลางทางเดินครับ วิธีการเดินทางมายังห้างนี้สะดวกที่สุดสามารถนั่งรถไฟฟ้า BTS มาลงที่สถานีชิดลมแล้วเดิน skywalk เข้ามายังห้างได้เลยครับ หรือถ้าใครไม่กลัวรถติดก็สามารถขับรถมาได้เลยครับมีที่จอดรถในห้างมากมายครับ

[บรรยากาศ/การบริการ]
ร้านนี้แม้จะเป็นร้านคีออสเปิดโล่งแต่ก็ดูสวยงาม เรียบหรูสุดๆครับ ตัวร้านมีโต๊ะให้ลูกค้านั่งอยู่ไม่มากเท่าไร ตู้เค้กและครัวของทางร้านอยู่ตรงกลางร้านพอดิบพอดี ลูกค้าที่มาทานสามารถมาเลือกเค้ก ขนมต่างๆได้แล้วพนักงานก็จะนำไปเสิร์ฟให้ที่โต๊ะเราเองครับ ลูกค้าของทางร้านไม่เยอะมากเท่าไร (จริงๆแล้วทุกร้านในห้างนี้ลูกค้าไม่เยอะเท่าไรเกือบทุกร้านเลยครับไม่รู้ทำไม) การบริการของพนักงานทำได้สุภาพสมกับความเป็นร้านสุดหรู ประทับใจในเรื่องของการบริการและบรรยากาศวันนี้มากครับ

[รสชาติอาหาร/ความคุ้มค่า]
วันนี้ผมสั่งชุด Afternoon Tea Set ของทางร้านมาทานครับ พร้อมกับเลือกชาเป็นชา Earl Grey รสชาติโดยรวมถือว่าพอใช้ได้ครับสำหรับ Afternoon Tea ยังไม่ค่อยประทับใจมากเท่าไร แต่ในส่วนของชานั้นหอมและอร่อยมากครับ

Earl Grey Hot Tea 
- ชา Earl Grey ของทางร้านเสิร์ฟมาบนกาสีขาวสุดหรูพร้อมกับครีมและน้ำตาลให้ลูกค้าเติมเพิ่มตามใจชอบครับ ชาของทางร้านหอมมากๆ รสชาติก็ได้กลิ่น Earl Grey ชัดเจนครับ ทานแล้วสดชื่นอร่อยประทับใจครับ (4/5)

Afternoon Tea Set
เซตขนมใน Afternoon Tea มีสามชั้น ประกอบไปด้วยชั้นแซนวิช & พัฟ สโคน มาการองและเค้กต่างๆ รสชาติของแต่ละเมนูมีทั้งที่อร่อยและยังไม่ค่อยโดนเท่าไรผสมกันไป ที่ผมได้ทานทั้งหมดมีดังต่อไปนี้ครับ

Cucumber and cream cheese finger sandwich
- แซนวิชไส้ครีมชีสและแตงกวา ผมไม่ค่อยชอบรสชาติของแตงกวาและครีมชีสเท่าไรเป็นการส่วนตัว ได้ชิมไปนิดนึงรู้สึกไม่โดนเลย ขอไม่ให้คะแนนตรงนี้ละกันครับ เพื่อนที่ทานด้วยกันก็ยังไม่ประทับใจมากเท่าไรครับสำหรับเมนูนี้

Mini Bouchee with air dried beef 
- Bouchee คำเล็กๆปักมาด้วยเนื้อวัวแห้งพันมาเป็นแท่ง ยังไม่ค่อยชอบเท่าไรครับ เนื้อแห้งแข็งมากไปหน่อย (2/5)

Plain and Raspberry scones 
- พระเอกของวันนี้ต้องยกให้สโคนเลยครับ อร่อยมากๆ ทางร้านเสิร์ฟมาตอนที่สโคนยังร้อนๆพร้อมกับคำแนะนำของพนักงานที่ให้ทานก่อนจะได้ยังคงความอร่อยไว้ได้มากที่สุด สโคนอร่อยมากครับ อร่อยมากจริงๆทั้งเพลนสโคนและราสเบอรี่ เคยทานสโคนที่อร่อยที่สุดก็ตอนทานที่อังกฤษจริงๆ ที่นี่ผมว่าทำได้ใกล้เคียงมาตรฐานของที่นั่นเลยครับ (5/5) 

Macarons 
- ถ้าผมเข้าใจไม่ผิด มาการองที่ทางร้านนำมาเสิร์ฟน่าจะเป็น Tiramisu & Espresso Cream และ Yuzu นะครับ มาการองของที่นี่ถือว่าอร่อยใช้ได้ รสชาติได้และไม่หวานมากเท่าไรครับ ผมชอบรสทีรามิสุที่สุดครับ (3/5)

Citron Chiffon Cake
- ชิฟฟอนเค้กรสเลม่อนของทางร้านอร่อยใช้ได้ครับ หอมเลมอนอยู่พอสมควร ส่วนเนื้อเค้กยังไม่ค่อยนิ่มนวลมากเท่าไร (3/5)

มื้อนี้ผมได้ sponsor จากวงในและทางร้านมาเป็น voucher 500 บาท ต้องขอบคุณทางร้านสำหรับการบริการและอาหารในวันนี้ด้วยครับ